ኤርትራ ሶስት የኢትዮጵያ ታጣቂ ቡድኖችን መደገፏን ቀጥላለች  ተመድ
በድርጅቱ የሶማሊያና ኤርትራ ጉዳዮች አጣሪ ቡድን ለጸጥታው ምክር ቤት ባቀረበው ሪፖርት እንዳመለከተው የኤርትራ ዲፕሎማቶችና ወታደራዊ ሀላፊዎች የግንቦት ሰባት የፖለቲካ ቡድንን በማደራጀትና በማሰልጠን ላይ ናቸው።በሪፖርቱ እንደተጠቀሰው በደቡብ አፍሪካ ፕሪቶሪያ የሚገኘው የኤርትራ ኤምባሲ ከሁለት አመት በፊት የኢትዮጵያን መንግስት በሃይል ለመጣል የትጥቅ ትግል ለሚያደርጉ ተቃዋሚ ቡድኖች፣ስለሽምቅ ውጊያ፣ስለ ተኩስ፣ስለቦምብ አጠቃቀም፣አውቶማቲክ የጦር መሳሪያዎች፣የፈንጅና የጸረ-ታንክ ስልጠናዎችን እንዲወስዱ ከግብጽ ካይሮ ወደ አስመራ ለመጓጓዝ የሚያስችላቸውን ሊሴ ፓሴ በመስጠት ትብብርና የቅርብ ድጋፍ አድርገዋል።እንደ ሪፖርቱ የኤርትራ መንግስት ወታደራዊ ሀላፊዎች የግንቦት ሰባት አባላትን ከሱዳን ግዛት ወታደራዊ ስልጠና ወደ ሚወሰዱበት ምስራቅ ኤርትራ ክፍል “ሃረና”ወሰደዋቸዋል።እንደ ጎርጎሮሳዊያኑ በ2011 የግንቦት ሰባት ተዋጊዎች የተጠቀሙበት የእጅ ቦንብ መለያ ቁጥር የኦጋዴን ነጻ አውጪ ግንባር ይጠቀምበት ከነበረው የእጅ ቦንብ ቁጥሮች ጋር ተከታታይ መሆናቸውን ሪፖርቱ ይፋ አድርጓል።የተመድ የመጨረሻው ሪፖርት ለጸጥታው ምክር ቤት አባላት ይፋ ከመደረጉ አስቀድሞ ሪፖርቱ ለኤርትራ አመራሮች ቀርቦ ምላሽ እንደሰጡ ቢጠበቅም ባለስልጣናቱ በበቂ ሁኔታ ምላሽ አለማቅረባቸው ጠቅሷል።እንደ ቡድኑ ሪፖርት አስመራን ጨምሮ በተለያዩ የአገሪቱ ክፍሎች ተዘዋውሮ ምርመራዎችን ለማካሄድ ለአገሪቱ ባለስልጣናት ያቀረበው ጥያቄ ውድቅ መደረጉን ጠቅሷል። (ኢዜአ) 